
A mesterséges intelligencia szerepe az obstruktív alvási apnoe diagnosztikájában

Kulcsszavak: alvásfüggő légzészavarok; MR; automatizált diagnosztika; gépi tanulás
Bevezetés: Az obstruktív alvási apnoe (OSA) a felső légutak teljes vagy részleges elzáródása alvás alatt, mely hipoxiával, hiperkapniával, alvásfragmentációval jár. Kezeletlen esetben kardiovaszkuláris betegségek, sztrók, metabolikus betegségek kialakulásához vezethet, melyek rávilágítanak a mihamarabbi diagnózis felállításának fontosságára. A világon megközelítőleg egymilliárd embert érint a betegség, ám rendkívül magas a diagnosztizálatlan betegek száma, mely oka a diagnosztikai módszerek korlátaiban keresendő.
Célkitűzés: Kutatásunkban célul tűztük ki az OSA diagnosztikájának javítását és egyszerűsítését nyaki lágyrész MR-en történő mérések alapján, mesterséges intelligencia (MI) segítségével.
Módszerek: A prospektív kutatás során 100 beteget (74 férfi, 26 nő, átlagéletkor ± SD, 42,15 ± 12,7 év) vizsgáltunk, akik horkolás vagy légzéskimaradás gyanúval érkeztek a Semmelweis Egyetem Fül­ Orr­ Gégészeti és Fej­ Nyaksebészeti Klinikájára. A betegeknél poliszomnográfia, alvásendoszkópia, valamint nyaki lágyrész MR vizsgálat készült, illetve antropometriai méréseket végeztünk. A betegeket az elvégzett alvásvizsgálat eredménye alapján kontroll (36 fő) és OSA (64 fő) csoportba osztottuk.
Eredmények: Szignifikáns különbség adódott a BMI, nyak-, csípő- és haskörfogat értékekben (p<0,05) a kontroll és OSA csoport között. A nyaki lágyrész MR-en végzett mérések során szignifikáns különbség mutatkozott a felső légút hosszában és térfogatában (p<0,05), valamint a retropalatális és retroglosszális régiók keresztmetszeti és antero-poszterior átmérői (p<0,05) tekintetében. Az antropometriai és MR vizsgálati mérések ismeretében MI használatával 80% feletti eredményességgel tudtunk nyilatkozni az OSA fennállásáról.
Következtetés: A felső légúti anatómia nyaki lágyrész MR vizsgálatokon történő mérése MI segítségével rávilágít a lehetséges obstrukciós helyekre és az OSA fennállására. Az OSA diagnosztikájában nagy előrelépést jelenthet a MI alkalmazása, tekintettel arra, hogy magas prediktív értékkel képes a betegség előrejelzésére. Ez a módszer egy költséghatékony és gyors diagnosztikai alternatívát kínál az alapellátásban, valamint a korábban nem diagnosztizált OSA betegek posztoperatív rizikóbecslése szempontjából egyaránt.



